**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 08.05.2023, ora 08.00 – 09.05.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 09.05.2023, ora 07.00**

**RÂURI**

Debitele au fost în general în creştere ca urmare a precipitațiilor lichide căzute în interval, cedării apei din zonele montane înalte și propagării şi în scădere pe râurile din bazinele superioare ale Vişeului, Izei, Turului, Lăpuşului, Someşului Mic şi pe cursul mijlociu al Someşului.

Pe cursul Prutului şi pe cursul mijlociu şi inferior al Bârladului, debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vişeu, Tur, Someșul Mare, Someşul Mic, Lăpuş, Moravița, pe cursul superior şi mijlociu al Bistriței, pe cursul superior al Moldovei și mai mici (sub 30% din normalele lunare) pe Tazlău şi pe unii afluenţi ai Bârladului.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în scădere, exceptând cursul Siretului, bazinele superioare ale râurilor: Someş, Bega, Timiş, Jiu, Olt, Vedea, Argeş, Ialomița, Bistrița, Buzău, pe cursul mijlociu şi inferior al Mureşului şi pe cursurile inferioare ale râurilor: Arieş, Târnave, Bârzava, Moravița, Caraş, Nera, Cerna, Suceava, Moldova, Trotuş, Putna şi Rm. Sărat, unde vor fi în creştere prin propagare.

Pe râurile din bazinele hidrografice Prut şi Bârlad, debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 08.05 – 09.05.2023 a fost staționar, având valoarea de 6500 m3/s, sub media multianuală a lunii mai (7250 m3/s).

În aval de Porțile de Fier debitele au fost în scădere la Gruia și pe sectorul Tr. Măgurele – Tulcea și în creștere pe sectorul Calafat – Corabia.

Debitul la intrarea în țară (secțiunea Baziaș) va fi în scădere (6400 m3/s).

În aval de Porțile de Fier debitele vor fi în scădere pe sectoarele Gruia – Calafat și Zimnicea – Tulcea și în creștere pe sectorul Bechet – Tr. Măgurele.

**Se situează în faza I de apărare următoarele sectoare de dig:** Filipoiu și Lungulețu din I.M.B. (din administrarea S.G.A. Brăila) – jud. Brăila.

Începand cu data de 08.05.2023 au iesit din faza l-a de aparare sectoarele de dig: Municipiu, Gemenele și CGC3.

**2.** **Situația meteorologică în intervalul 08.05.2023, ora 09.00 – 09.05.2023, ora 06.00**

**ÎN ŢARĂ**

Vremea s-a răcit în toată țara, mai accentuat în jumătatea de sud-est unde a devenit deosebit de rece pentru prima decadă a lunii mai, temperaturile diurne fiind cu 10...13 grade sub normele perioadei în Moldova, în mare parte a Munteniei și în estul Transilvaniei; în restul teritoriului abaterile negative față de mediile multianuale au fost mai ponderate, iar pe zone mici, cu precădere în sud-vestul Transilvaniei, s-au situat chiar în jurul celor specifice datei; astfel, temperaturile maxime s-au încadrat între 6 grade la Rădăuți și 22 de grade la Deva. Cerul a fost mai mult noros în estul, sudul și sud-vestul țării unde a plouat pe arii extinse și pe alocuri s-au acumulat cantități de apă de peste 10...15 l/mp; în Transilvania, înnorările au fost temporar accentuate și au fost averse care în a doua parte a zilei, cu precădere în sudul și centrul regiunii, au fost însoțite pe spații mici de descărcări electrice și izolat au avut caracter torențial (peste 15...20 l/mp). În vest și nord-vest, cerul a fost variabil la parțial noros și doar cu totul izolat au fost ploi de scurtă durată. Vântul a suflat slab și moderat, pe alocuri cu ușoare intensificări în majoritatea regiunilor, cu rafale de până la 40...50 km/h. La munte, la altitudini de peste 1700 m, au fost și ninsori sau lapoviță, iar în Carpații Meridionali izolat și averse de grindină sau măzăriche. S-a menținut strat de zăpadă local în zona montană foarte înaltă și aseară la ora 21 măsura *-în platformele stațiilor meteorologice*- până la 239 cm în Munții Bucegi și 198 cm în Munții Făgăraș, la peste 2000 m. La ora 6, valorile termice erau cuprinse între 1 grad la Târgu Lăpuș, Odorheiu Secuiesc și Baraolt și 12 grade la Caransebeș, Băile Herculane, Moldova Nouă, Constanța, Sulina și Constanța-dig. Cu totul izolat s-a format ceață.

*Observație: de ieri dimineață de la ora 6 au fost în vigoare 9 mesaje de atenționare cod galben pentru fenomene meteorologice periculoase imediate, 8 emise de către SRPV Sibiu și 1 de către SRPV Timișoara.*

**LA BUCUREŞTI**

Valorile termice au fost în scădere semnificativă față de ziua anterioară, vremea devenind deosebit de rece pentru această perioadă, iar cerul a fost mai mult noros. Astfel, maxima a fost de 14 grade la Afumați și 15 grade la Filaret și Băneasa (cu 9 grade sub media multianuală a datei), valori atinse la începutul zilei, căci de la amiază a început să plouă și temperaturile au scăzut. A plouat aproape continuu până la începutul nopții (acumulându-se în jurul a 10 l/mp), apoi doar trecător. Vântul a suflat în general moderat, cu rafale în jurul a 35 km/h. La ora 6 se înregistrau 8 grade la toate stațiile meteorologice.

**3. Prognoza meteorologică în intervalul 09.05.2023, ora 09.00–10.05.2023, ora 09.00**

**ÎN ŢARĂ**

Vremea va fi deosebit de rece în majoritatea zonelor, astfel că temperaturile maxime se vor încadra între 10 și 18 grade, iar cele minime între 0 și 10 grade, mai scăzute în estul Transilvaniei spre -3...-2 grade. Înnorările vor fi temporare și va ploua slab, local în est, sud-est și la munte și izolat în rest. În Carpații Meridionali și Orientali la altitudini în general de peste 1700 m vor fi precipitații sub formă de lapoviță și ninsoare. Vântul va sufla slab și moderat, local cu intensificări (rafale în general de 40...50 km/h) în jumătatea de sud a țării și pe arii restrânse în rest. Noaptea pe alocuri vor fi condiții de ceață, iar în Maramureș, Transilvania și Moldova și de brumă.

**LA BUCUREŞTI**

Vremea va fi deosebit de rece, cu o temperatură maximă de 14...16 grade și o minimă de 5...7 grade. Cerul va avea înnorări, mai persistente pe parcursul zilei, însă condițiile pentru ploi slabe vor fi reduse. Vântul va sufla moderat, cu ușoare intensificări în prima jumătate a intervalului (rafale de 40...45 km/h).

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenția pentru Protecția Mediului Constanța*** informează despre producerea, în data de 04.05.2023 unei poluări accidentale a solului cu produse petroliere in interiorul zonei protejate a CNE Cernavoda, manifestată prin miros petrolier persistent in zona rezervoarelor TK6 (rezervoare de motorina) aferente generatoarelor Diesel de rezerva ale Unității nr 2. Vom reveni cu informații suplimentare.

***Comisariatul Județean Olt din cadrul Gărzii Naționale de Mediu*** informează că în data de 08.05.2023, ora 13.00, in localitatea Icoana, județul Olt, pe o suprafață de aproximativ 100 mp sol a fost deversat țiței provenit dintr-o instalație artizanala montata pe conducta Lact-Icoana, aparținând SC Conpet SA. S-au închis ventilele, se lucrează la demontarea instalației artizanale si remedierea avariei. Vom reveni cu informații suplimentare.

***Agenția pentru protecția Mediului Dâmbovița*** informează despre producerea, în data de 07.05.2023, ora 14.55, unei poluări accidentale care a afectat 10 mp sol-teren arabil, privat din cauza avariei la o conducta de transport aparținând SC Conpet SA Ploiești pe raza localității Ghimpați, județul Dâmbovița. Măsuri: sistarea pompării, remedierea avariei, colectarea solului contaminat. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE